**Dôvodová správa**

**A. Všeobecná časť**

Návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 498/2011 Z. z., ktorým sa ustanovujú podrobnosti o zverejňovaní zmlúv v Centrálnom registri zmlúv a náležitosti informácie o uzatvorení zmluvy (ďalej len „nariadenie vlády“) predkladá na rokovanie Legislatívnej rady vlády Slovenskej republiky vedúci Úradu vlády Slovenskej republiky Július Jakab na základe úlohy C.1. vyplývajúcej z uznesenia vlády Slovenskej republiky č. 384/2021.

Platné znenie nariadenia vlády Slovenskej republiky č. 498/2011 Z. z. ustanovuje podrobnosti o zverejňovaní povinne zverejňovanej zmluvy podľa § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení zákona č. 382/2011 Z. z. v Centrálnom registri zmlúv, ako aj náležitosti informácie o uzatvorení zmluvy podľa § 5a ods. 3 tohto zákona. Na účely jednoduchej evidencie zmlúv v registri vyplýva povinnej osobe z § 2 nariadenia vlády Slovenskej republiky č. 498/2011 Z. z. povinnosť súčasne so zaslaním zmluvy, uviesť aj údaje o zmluve. Ide o názov zmluvy, číslo zmluvy, ak povinná osoba vedie vlastný číselník zmlúv, identifikáciu účastníkov zmluvy, celkovú hodnotu predmetu zmluvy, ak ju možno určiť, vrátane dane z pridanej hodnoty, dátum uzavretia zmluvy, dátum nadobudnutia účinnosti zmluvy a dátum skončenia platnosti zmluvy, ak je zmluva uzatvorená na dobu určitú.

Cieľom návrhu nariadenia vlády je doplnenie údajov ustanovených v § 2 ods. 2 nariadenia vlády č. 498/2011 Z. z. o ďalší údaj, a to priamy odkaz vo forme Uniform Resource Locator (URL) na profil verejného obstarávateľa alebo obstarávateľa v časti určenej na sprístupnenie informácií o verejnom obstarávaní, v ktorom bola zmluva uzatvorená, ak je zmluva uzatvorená na základe verejného obstarávania.

Prijatie návrhu nariadenia vlády bude mať negatívny vplyv na rozpočet verejnej správy, nebude mať vplyv na podnikateľské prostredie, sociálne vplyvy, vplyvy na životné prostredie, informatizáciu spoločnosti, služby verejnej správy pre občana, ani vplyvy na manželstvo, rodičovstvo a rodinu.

Návrh nariadenia vlády je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.